CELEX: 32018D0818
Language: hr
Date: 2018-05-28 00:00:00
Title: Provedbena odluka Vijeća (EU) 2018/818 od 28. svibnja 2018. o izricanju novčane kazne Austriji zbog manipuliranja podacima o dugu u saveznoj zemlji Salzburgu

4.6.2018   
            
            
               HR
            
            
               Službeni list Europske unije
            
            
               L 137/23
            
         PROVEDBENA ODLUKA VIJEĆA (EU) 2018/818
   od 28. svibnja 2018.
   o izricanju novčane kazne Austriji zbog manipuliranja podacima o dugu u saveznoj zemlji Salzburgu
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1173/2011 Europskog parlamenta i Vijeća od 16. studenoga 2011. o učinkovitoj provedbi proračunskog nadzora u europodručju (1), a posebno njezin članak 8. stavak 1.,
   uzimajući u obzir preporuku Europske komisije,
   budući da:
   
               (1)
            
            
               Člankom 126. stavkom 1. Ugovora o funkcioniranju Europske unije (UFEU) od država članica zahtijeva se da izbjegavaju prekomjerni državni deficit.
            
         
               (2)
            
            
               Podaci o državnom deficitu i dugu koji su bitni za primjenu članaka 121. i 126. UFEU-a te primjenu Protokola br. 12 o postupku u slučaju prekomjernog deficita, koji je priložen Ugovoru o Europskoj uniji i UFEU-u, od ključne su važnosti za koordinaciju ekonomskih politika u Uniji.
            
         
               (3)
            
            
               S ciljem jačanja provedbe proračunskog nadzora u europodručju i sprječavanja pogrešnog prikazivanja podataka o državnom deficitu i dugu, bez obzira na to je li namjerno ili zbog krajnje nepažnje, Vijeće, koje djeluje na preporuku Komisije, može odlučiti izreći novčanu kaznu državi članici koja je za to odgovorna.
            
         
               (4)
            
            
               Komisija je 3. svibnja 2016. pokrenula istragu koja se odnosi na manipuliranje statističkim podacima u Austriji kako je navedeno u Uredbi (EU) br. 1173/2011. Preliminarni nalazi istrage poslani su Austriji 20. prosinca 2016. radi podnošenja primjedaba, kako se zahtijeva Delegiranom odlukom Komisije 2012/678/EU (2). Austrija je dostavila svoje pisane primjedbe na preliminarne nalaze 25. siječnja 2017.
            
         
               (5)
            
            
               Komisija je 22. veljače 2017. donijela izvješće o istrazi koja se odnosi na manipuliranje statističkim podacima u Austriji kako je navedeno u Uredbi (EU) br. 1173/2011 Europskog parlamenta i Vijeća o učinkovitoj provedbi proračunskog nadzora u europodručju, uzimajući u obzir pisane primjedbe koje je podnijela Austrija.
            
         
               (6)
            
            
               Komisija je u svojem izvješću zaključila da su Zemaljski revizorski sud (Landesrechnungshof – LRH) te Ured savezne zemlje Salzburga (Amt der Salzburger Landesregierung) i Vlada savezne zemlje Salzburga (Salzburger Landesregierung), koji su subjekti u austrijskom sektoru opće države, postupali s krajnjom nepažnjom jer nisu osigurali primjerene postupke za kontrolu podataka i za izvješćivanje. Zbog toga su ti subjekti omogućili činjenicu da je odjel za proračun Ureda savezne zemlje Salzburga mogao pogrešno prikazivati i prikriti financijske transakcije. To je dovelo do toga da su se podaci o dugu Austrije za razdoblje 2008. – 2012. pogrešno prikazali Eurostatu u 2012. i 2013., tj. nakon stupanja na snagu Uredbe (EU) br. 1173/2011. Nadalje, Komisija je zaključila da je Austrijski ured za statistiku (Statistik Austria – STAT) bio svjestan mogućnosti da je savezna zemlja Salzburg pogrešno prikazivala račune barem od 6. prosinca 2012., ali je Komisiju (Eurostat) o tome obavijestio tek 10. listopada 2013.
            
         
               (7)
            
            
               Iznos novčane kazne ne smije premašiti 0,2 % bruto domaćeg proizvoda Austrije u 2015.
            
         
               (8)
            
            
               Referentni iznos novčane kazne koja se izriče odgovara iznosu od 5 % šireg učinka pogrešnog prikazivanja duga opće države Austrije u relevantnim godinama koje su obuhvaćene obaviješću u kontekstu postupka prekomjernog deficita (EDP). Revizija duga o kojem je Austrija izvješćivala za obavijest o EDP-u iz travnja 2014. iznosila je 1 192 milijuna EUR. Referentni iznos novčane kazne trebalo bi stoga utvrditi na 59,6 milijuna EUR.
            
         
               (9)
            
            
               Uzimajući u obzir kriterije iz članka 14. stavka 3. točke (d) Delegirane odluke 2012/678/EU, Komisija je u svojem izvješću zaključila se da su relevantna djelovanja države članice na kojima se izricanje novčane kazne može temeljiti ona koja su izvršena u razdoblju od 13. prosinca 2011., kada je Uredba (EU) br. 1173/2011 stupila na snagu, do pokretanja istrage. Također je zaključila da je zadnja obavijest u kojoj je došlo do predmetnog pogrešnog prikazivanja bila obavijest o EDP-u iz listopada 2013. koja je obuhvaćala razdoblje 2009. – 2012. Pogrešna prikazivanja za godine 2011. i 2012., sadržana u obavijestima o EDP-u iz 2012. odnosno 2013., od važnosti su u kontekstu te uredbe jer opravdavaju povećanje iznosa novčane kazne.
            
         
               (10)
            
            
               Uzimajući u obzir kriterije iz članka 14. stavka 3. točke (a) Delegirane odluke 2012/678/EU, Komisija je u svojem izvješću zaključila da pogrešno prikazivanje podataka nije imalo znatan učinak na funkcioniranje osnaženoga gospodarskog upravljanja Unije zbog njegova ograničenog utjecaja na ukupni dug Austrije. Ti elementi opravdavaju smanjenje iznosa novčane kazne.
            
         
               (11)
            
            
               Uzimajući u obzir kriterije iz članka 14. stavka 3. točke (b) Delegirane odluke 2012/678/EU, Komisija je u svojem izvješću zaključila da je pogrešno prikazivanje bilo posljedica krajnje nepažnje. Komisija u svojem izvješću nije zaključila da je pogrešno prikazivanje bilo namjerno u kontekstu EDP-a. U tom pogledu iznos novčane kazne ne bi trebalo prilagođavati.
            
         
               (12)
            
            
               Uzimajući u obzir kriterije iz članka 14. stavka 3. točke (c) Delegirane odluke 2012/678/EU, Komisija je u svojem izvješću zaključila da je pogrešno prikazivanje podataka bilo olakšano činjenicom da su tri subjekta austrijskog sektora opće države postupala s krajnjom nepažnjom jer nisu osigurala primjerene postupke za kontrolu podataka i za izvješćivanje. Ipak, Komisija ne smatra da je to bilo usklađeno djelovanje tih subjekata. Ti elementi opravdavaju smanjenje iznosa novčane kazne.
            
         
               (13)
            
            
               Uzimajući u obzir kriterije iz članka 14. stavka 3. točke (e) Delegirane odluke 2012/678/EU, Komisija je u svojem izvješću zaključila da su STAT i svi predmetni subjekti u velikoj mjeri surađivali tijekom istrage. Taj bi element inače opravdavao smanjenje iznosa novčane kazne. Ipak, utvrđeno je da je STAT, po načelu dužne pažnje, mogao i trebao brže i proaktivnije obavijestiti Komisiju (Eurostat) da je došlo do pogrešnog prikazivanja računa savezne zemlje Salzburga. Taj bi element inače opravdavao povećanje iznosa novčane kazne. Međutim, takav zaključak trebalo bi prilagoditi s obzirom na visoku složenost stvarne situacije koja je dovela do pogrešnog prikazivanja računa, uključujući gubitke od financijskih izvedenica te s njima povezane tehničke poteškoće u vezi s njihovim razumijevanjem i pripremom, te koju bi trebalo uzeti u obzir pri procjenjivanju stupnja revnosti koji su iskazala nadležna tijela dotične države članice. S obzirom na kombinirani učinak elemenata koji opravdavaju smanjenje iznosa – visok stupanj suradnje iskazan tijekom istrage, kao i poteškoće povezane s visokom složenošću činjenica – u odnosu na elemente koji opravdavaju povećanje, i dalje bi se trebalo primijeniti smanjenje iznosa novčane kazne.
            
         
               (14)
            
            
               Komisija preporučuje da bi iznos novčane kazne koja se treba izreći Austriji trebalo utvrditi na 29,8 milijuna EUR. Uzimajući u obzir te okolnosti, iznos novčane kazne trebalo bi utvrditi na 26,82 milijuna EUR,
            
         DONIJELO JE OVU ODLUKU:
   Članak 1.
   Austriji se izriče novčana kazna u iznosu od 26,82 milijuna EUR za pogrešno prikazivanje podataka o državnom dugu zbog krajnje nepažnje triju državnih subjekata, kako je utvrđeno u izvješću Europske komisije o istrazi koja se odnosi na manipuliranje statističkim podacima u Austriji kako je navedeno u Uredbi (EU) br. 1173/2011.
   Članak 2.
   Ova je Odluka upućena Republici Austriji.
   
      Sastavljeno u Bruxellesu 28. svibnja 2018.
      
         
            Za Vijeće
         
         
            Predsjednik
         
         E. KARANIKOLOV
      
   
   
      (1)  SL L 306, 23.11.2011., str. 1.
   
   
      (2)  Delegirana odluka Komisije 2012/678/EU od 29. lipnja 2012. o istragama i novčanim kaznama povezanima s manipuliranjem statistikama kako je navedeno u Uredbi (EU) br. 1173/2011 Europskog parlamenta i Vijeća o učinkovitoj provedbi proračunskog nadzora u europodručju (SL L 306, 6.11.2012., str. 21.).